Document ID: 31986L0247

*****
ΕΙΚΟΣΤΗ ΠΡΩΤΗ ΟΔΗΓΙΑ ΤΟΥ ΣΥΜΒΟΥΛΙΟΥ
της 16ης Ιουνίου 1986
για την εναρμόνιση των νομοθεσιών των κρατών μελών σχετικά με τους φόρους κύκλου εργασιών - Παράταση της προθεσμίας για την εφαρμογή του κοινού συστήματος φόρου προστιθέμενης αξίας από την Ελληνική Δημοκρατία
(86/247/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 99 και 100,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
τη γνώμη της Οικονομικής και Κοινωνικής Επιτροπής (3),
Εκτιμώντας:
ότι, στις 16 Οκτωβρίου 1985, η ελληνική κυβέρνηση γνωστοποίησε στην Επιτροπή ότι για λόγους τεχνικού και συγκυριακού χαρακτήρα δεν είναι σε θέση να τηρήσει την ημερομηνία της 1ης Ιανουαρίου 1986 για την εφαρμογή του κοινού συστήματος φόρου προστιθεμένης αξίας που καθορίζεται από τη δέκατη πέμπτη οδηγία (4), η οποία επιτρέπει την παράταση κατά δύο χρόνια της προθεσμίας που προβλέπεται από το άρθρο 145 σε συνδυασμό με το παράρτημα XII της πράξης προσχώρησης του 1979· ότι, ως εκ τούτου, η ελληνική κυβέρνηση ζήτησε την αναβολή της εφαρμογής κατά ένα χρόνο·
ότι, για τους επικαλούμενους λόγους, πρέπει να δοθεί συνέχεια στην αίτηση της ελληνικής κυβέρνησης,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η Ελληνική Δημοκρατία θέτει σε ισχύ τα αναγκαία μέτρα για να συμμορφωθεί, το ταχύτερο δυνατό και το αργότερο μέχρι την 1η Ιανουαρίου 1987, με τις οδηγίες 67/227/ΕΟΚ (5), 67/228/ΕΟΚ (6) και 77/388/ΕΟΚ (7), καθώς και με κάθε άλλη οδηγία, που έχει εκδοθεί ή πρόκειται να εκδοθεί, σχετικά με το κοινό σύστημα φόρου προστιθεμένης αξίας.
Άρθρο 2
Η παρούσα οδηγία παράγει αποτελέσματα την 1η Ιανουαρίου 1986.
Άρθρο 3
Η παρούσα οδηγία απευθύνεται στην Ελληνική Δημοκρατία.
Λουξεμβούργο, 16 Ιουνίου 1986.

Labels: 2
18
15